Innocentius episcopus .... dilectis filiis universis fratribus ordinis fratrum Predicatorum in Alamanie constitutis, qui prelatorum aut principum obsequiis immorantur, vel eisdem sunt modo aliquo deputati, salutem .... In conspectu Dei et hominum decens et expediens esse dignoscitur ut preclara religio, quam fratres vestri ordinis precedunt (sic) habitu, ostendatur affectum (sic) in eo precipue, quod ipsi, qui se, suos et sua reliquerunt, obtentu divini nominis, nichil sibi retineant proprie voluntatis sed obedientie jugum cum dilectione pertrahant, ut sic in divina propiciante clementia perhemnis (sic) vite bravium comprehendant [Fol. 29]. Cum itaque apostolici dignitas officii, personas divinis ascriptas laudibus, sed vos specialiter ad ea, que salutis existant oportunis (sic) temporibus exhortari, universitatem vestram rogamus et obsecramus in Domino Jesu Christo per apostolica vobis scripta firmiter precipiendo mandantes, quatinus, pre oculis diligenter habito, quid professi fueritis, quando religionis habitum assumpsitis, omni occasione postposita, dilectis filiis magistro et priori provinciali vestris ac eorum vicariis, ordinis memorati, sic studeatis reverenter intendere ac humiliter obedire, quod eis et ceteris fratribus ipsius ordinis vertatur in gaudium et vobis redundet ad cumulum meritorum. Alioquin, ne vestre in consulte voluntatis arbitrium sit vobis in perniciem et pacem prefati ordinis scandalo dampnoso perturbet, predictis magistro et priori ac eorum vicariis damus nostris litteris in mandatis, ut vos ad id per censuram ecclesiasticam et sublationem habitus ac per translationem ad alium ordinem congruentem, monitione premissa cessante appellatione, compellant. Non obstantibus aliquo privilegio vel indulgentia vobis, seu, quibuscumque aliis ab apostolica sede concessis, de quibus in litteris nostris plenam aut expressam oporteat fieri mentionem. Datum Lugduni, III [Fol. 29 v°] calendas decembris. – anno septimo.